Siden han var 12 år har Thomas Decker kørt landevejscykling. Og træningen foregik mange gange, rigtig mange gange, op ad den stejle, enormt stejle Skovbakkevej i Aalborg-bydelen Hasseris. Vejen er 400 meter lang og med en stigning på 8,8 procent. Thomas er nemlig født og opvokset omkring Skovbakkevej, og da han gik i skole og på gymnasium var det på cykel op og ned af den berygtede bakke hver dag. Så han var rigtig på hjemmebane, da der i dag blev afviklet DM på landevej ved DM ugen i Aalborg. For rytterne sluttede nemlig ruten af med at køre otte gange op ad Aalborgs svar på “Alpe d'huez“, selvsamme Skovbakkevej. - Jeg har ikke tal på hvor mange gange jeg har kørt op og ned af den bakke, men det er mange, siger Thomas Decker, mens han smiler iført den røde flotte kørertrøje. Thomas Decker og hans cykelhold Sparekassen Danmark stillede fuldt hold til DM. Thomas bliver til Kasper Decker En efter en kom de dryssende opad formiddagen til samlingsstedet på parkeringspladsen ved Aalborg Kongres og Kulturcenter, hvor der er slået et lille telt op, hvor hver rytter har sin egen stol, og så starter forberedelserne til løbet. Cyklen skal pumpes, benene skal smøres ind i kamfer, og Thomas mixer selv sine drikkedunke med energi pulver. Der fyldes godt op med forskellige myslibarer med æblesmag, og gel med forskellige smag, for man skal nødig gå “sukkerkold” midt på den lange rute. Sportsdirektør Mads Hardal tager ordet.Taktikken bliver lagt. - Vi skal med i det først udbrud fra morgenstunden. Vi skal ud og vise trøjen frem. Thomas Decker tilbyder sig som vandbærer. - Mangler i væske, så sig til, siger Decker til holdkammeraterne. De lokale ryttere bliver præsenteret på scenen foran opløbsstregen, og masser af fremmødte tilskuere inden starten. Desværre kalder speakeren Thomas for Kasper Decker, surt show, men Thomas smiler bare af det og gør klar til start. Inden løbet fik vi en snak med Thomas Decker, som du kan se her: Grimt styrt ødelagde chancerne Selve løbet blev en stor skuffelse for den lokale kører. Allerede i starten af det lange løb var Thomas med i et kæmpestyrt, der ødelagde hans hjul. - Pludselig lå jeg nederst i en bunke af ryttere ude på en mark, sagde en skuffet Thomas Decker efter løbet. Thomas Decker nåede aldrig rigtig tilbage i løbet og efter to omgange op ad hans hjemmebane bakke Skovbakkevej, udgik han. - Det er selvfølgelig en stor skuffelse ikke at fuldføre, men det var fedt at køre op ad Skovbakkevej og høre ens navn blive råbt flere gange, så fløj jeg nærmest op, smiler Thomas Decker. Nu holder rytterne en lille sommerferie. Men allerede midt i juli måned skal de på cyklen igen, her venter et stort løb i Polen, hvor seks af rytterne fra Sparekassen Danmark-holdet deltager. Thomas Decker ved endnu ikke, om han skal køre. Efter løbet talte vi med en noget skuffet rytter, men at køre op ad sin hjemmebane to gange  reddede dagen for den lokale rytter. Se interviewet med Thomas Decker efter løbet her:

Referat:
Thomas Decker var søndag på hjemmebane i Aalborg til DM i landevejscykling. Desværre endte det med en stor skuffelse til aalborgenseren.